《张元览追和东坡咏梅要予同赋》
宋代·李处权

江空月挂疏梅村，生香湔祓何郎魂。
亭亭自是尘表物，玉质敢有烟埃昏。
西州风土似南国，高树缭台丞相园。
居然志士节独若，炯若德人颜更温。
至今往往入幽梦，梦去折花迎朝暾。
寇来一炬半月红，伤心无处求朱门。
君知行乐不可缓，中圣友贤余勿言。
侍郎堂西腊前破，唤取我辈斟窪樽。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。